CELEX: 62008TN0045
Language: bg
Date: 2008-01-29 00:00:00
Title: Дело T-45/08: Жалба, подадена на 29 януари 2008 г. — Transportes Evaristo Molina/Комисия

12.4.2008   
            
            
               BG
            
            
               Официален вестник на Европейския съюз
            
            
               C 92/36
            
         Жалба, подадена на 29 януари 2008 г. — Transportes Evaristo Molina/Комисия
   (Дело T-45/08)
   (2008/C 92/73)
   Език на производството: испански
   Страни
   
      Жалбоподател: Transportes Evaristo Molina, S.A. (Santa María del Águila, Испания) (представители: адв. A. Hernández Pardo, адв. L. Ruiz Ezquerra и адв. M. C. Flores Hernández, abogados)
   
      Ответник: Комисия на Европейските общности
   Искания на жалбоподателя
   
               —
            
            
               Да се отмени Решение на Комисията от 12 април 2006 г. относно производство съгласно член 81 от Договора за ЕО, преписка COMP/B-1/38.348 Repsol CPP, и
            
         
               —
            
            
               Да се осъди Комисията да заплати съдебните разноски.
            
         Правни основания и основни доводи
   Настоящата жалба е насочена срещу Решение на Комисията от 12 април 2006 г., с което ответната институция е приела предложението за поемане на ангажименти, направено от REPSOL CPP в съответствие с предвиденото в член 9, параграф 1 от Регламент (ЕО) № 1/2003 (1).
   Това решение е постановено в производство, образувано по молба на REPSOL CPP за получаване на писмо за ненамеса или, в противен случай, за индивидуално освобождаване във връзка със споразуменията и/или типовите договори, чрез които то осъществява дейността си по дистрибуция на автомобилни горива в бензиностанциите в Испания.
   С приетото от Комисията предложение за поемане на ангажименти REPSOL CPP е поело, наред с други, задължението да увеличава годишния брой на бензиностанциите, които могат да сменят доставчика си, за което се е ангажирало да предложи на носителите на голо право на собственост/лицата, стопанисващи бензиностанции възможността да изкупят вещното право на ползване или на строеж, въпреки че във връзка с това на лицето, стопанисващо бензиностанция, се налага спазването на редица задължения.
   Жалбоподателят, който стопанисва бензиностанция и е сключил с REPSOL CPP договор за доставки, твърди, че обжалваното решение го засяга пряко и лично, считано от 19 ноември 2007 г., на която дата е съобщено от третото лице — проверител, че е включен в Приложение I към поетите от REPSOL CPP ангажименти.
   В подкрепа на своите искания жалбоподателят на първо място упреква Комисията, че е нарушила член 9 от Регламент (EO) № 1/2003. В частност жалбоподателят твърди, че макар Комисията да е била запозната с надлежното тълкуване на нормите за защита на конкуренцията, отнасящи се до времевите ограничения, е приела предложените от REPSOL CPP ангажименти, като по този начин се е отклонила и не се съобразила с целта на член 9 от Регламент № 1/2003. Освен това в това отношение жалбоподателят твърди, че с обжалваното решение е нарушен член 9 от Регламент (EO) № 1/2003 и принципът на пропорционалност, като се има предвид, че приетите от Комисията ангажименти не са били ефикасни, за представляват подходящ отговор на изразената от самата нея загриженост.
   На второ място, жалбоподателят се позовава на принципа, според който един правен субект не може да черпи изгодни последици от своите неправомерни действия, нито да се обогатява без основание.
   
      (1)  Регламент (ЕО) № 1/2003 на Съвета от 16 декември 2002 година относно изпълнението на правилата за конкуренция, предвидени в членове 81 и 82 от Договора (ОВ 2003, L 1, стр. 1; Специално издание на български език, 2007 г., глава 8, том 1, стр. 167).